หุ้นดอยช์แบงก์พุ่งนำ หุ้นยุโรปปิดปรับขึ้น
ตลาดหุ้นยุโรปปิดบวกเมื่อคืนนี้ (19 ต.ค.) เพราะได้แรงหนุนจากการพุ่งขึ้นของหุ้นดอยช์แบงก์ หลังจากที่ทางธนาคารประกาศปรับโครงสร้างครั้งใหญ่ เพื่อพลิกฟื้นผลประกอบการ
20 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.3% ปิด (19 ต.ค.) ที่ 364.25 จุด, ดัชนี CAC-40 ตลาดหุ้นฝรั่งเศสปิดที่ 4,704.07 จุด เพิ่มขึ้น 1.28 จุด หรือ +0.03%, ดัชนี DAX ตลาดหุ้นเยอรมันปิดที่ 10,164.31 จุด เพิ่มขึ้น 59.88 จุด หรือ +0.59% และดัชนี FTSE 100 ตลาดหุ้นลอนดอนปิดที่ 6,352.33 จุด ลดลง 25.71 จุด หรือ -0.40%
หุ้นดอยช์แบงก์ ซึ่งเป็นธนาคารชั้นนำของเยอรมนี พุ่งขึ้น 3.7% หลังจากทางธนาคารประกาศปรับโครงสร้างครั้งใหญ่ เพื่อพลิกฟื้นศักยภาพในการทำกำไร และเพื่อกอบกู้ชื่อเสียงหลังจากที่ธนาคารต้องเผชิญกับเหตุการณ์อื้อฉาว เมื่อช่วงปลายเดือนพ.ค.ที่ผ่านมา ดอยช์แบงก์ต้องจ่ายเงินสูงถึง 55 ล้านดอลลาร์ให้แก่คณะกรรมการกำกับหลักทรัพย์และตลาดหลักทรัพย์ของสหรัฐ เพื่อยุติข้อกล่าวหาที่ว่า ทางธนาคารได้ปกปิดตัวเลขขาดทุนมากกว่า 1.5 พันล้านดอลลาร์ในช่วงวิกฤติการเงินที่เริ่มขึ้นในปี 2008
หุ้นดานอน ซึ่งเป็นผู้ผลิตโยเกิร์ตรายใหญ่ของยุโรป ปรับขึ้น 2% หลังจากบริษัทเปิดเผยยอดขายที่สูงเกินคาดในไตรมาส 3 ขณะที่หุ้นเมโทร ซึ่งเป็นห้างค้าปลีกรายใหญ่ของเยอรมนี พุ่งขึ้น 2.5% หลังจากบริษัทปรับเพิ่มคาดการณ์ยอดขายในปีนี้และเชื่อมั่นว่ายอดขายของบริษัทจะแข็งแกร่งขึ้นในช่วงเทศกาลคริสต์มาส
นักลงทุนยังคงจับตาดูความเคลื่อนไหวของข่าวโฟล์คสวาเกน ผู้ผลิตรถยต์รายใหญ่ของเยอรมนี โดยรายงานล่าสุดระบุว่า อัยการสเปนเรียกร้องให้ศาลยุติธรรมของประเทศทำการสอบสวนบริษัทโฟล์คสวาเกนในข้อหาฉ้อโกง และละเมิดกฎคุ้มครองสิ่งแวดล้อม หลังเกิดข่าวอื้อฉาวของการโกงการตรวจจับมลพิษในไอเสีย ทั้งนี้ สำนักงานอัยการได้ส่งคำแนะนำดังกล่าวไปยังผู้พิพากษาอิสมาเอล มอเรโน โดยระบุว่า ความผิดดังกล่าวอาจส่งผลกระทบต่อประชาชนทั่วสเปน